
A neuroblastoma retrospektív digitális patológiai vizsgálata

Bevezetés:
A neuroblastoma (NB) diagnózisában és prognózismeghatározásában több nehezen kvantifikálható elem szerepel (mitosis-karyorrhexis index – MKI, a differenciálódó sejtek aránya). A digitális patológia segíthet ezen elemek pontos meghatározásában és a rizikóstratifikáció pontosításában.
Célkitűzés:
Fő célkitűzésünk a NB digitális patológiai vizsgálati lehetőségeinek elemzése, a MKI, a tumorok differenciáltsági foka és a Ki-67 proliferációs index digitális validálása és ezek prognosztikai jelentőségének vizsgálata volt.
Módszer:
A SE I.sz. Patológiai és Kísérleti Rákkutató Intézet archívumából 41 eset HE és Ki-67 festett metszeteit digitalizáltuk Pannoramic 1000 Scannerrel, majd CaseViewer algoritmusokkal végeztünk méréseket: MKI és Ki-67 index digitális meghatározása több területen, sejtek jellemzőinek meghatározása. Méréseinkből és a betegek klinikai adataiból álló adatbázisunkon statisztikai elemzéseket végeztünk korrelációanalízissel, t-próbákkal, Khi-négyzet tesztekkel és a sejtméret eloszlásának grafikus megjelenítésével.
Eredmények:
Az átlagéletkor 25,54±38,39 hónap volt enyhe férfi túlsúllyal (23:18). 5 differenciálatlan, 28 rosszul differenciált és 7 differenciálódó NB szerepelt adatbázisunkban. Az 5 éves túlélés 80%, a betegségmentes túlélés 65% volt. A manuálisan és digitálisan meghatározott MKI jó korrelációt (r=0,7771, p<0,05) mutatott és összefüggött a prognózissal. A leletben szereplő és digitálisan kétféle módon meghatározott Ki-67 értékek jól korreláltak (r1=0,6251, r2=0,5560, r3=0,9143, p1,2,3<0,05), de nem minden esetben mutattak szignifikáns összefüggést a prognózissal. A különböző differenciációjú sejtek jellemzői eltértek egymástól, de ez statisztikailag nem mindenhol bizonyult szignifikánsnak. A MKI kiküszöbölésével megalkotott mérőszámunk, a NB Digitális Patológiai Index (NDPI) a Children’s Oncology Group szerinti nem magas rizikójú NB esetén 94%-os, a magas rizikójú NB esetén 88%-os találati aránnyal sorolta be a tumorokat a prognosztikai csoportokba.
Következtetések:
Adataink az irodalmi adatoknak megfeleltek, de azok alapján az ismert faktorok mellett a Ki-67 index is segíthet a prognózisbecslésben. Prognosztikai értéke önmagában azoktól elmarad, de egyéb adatokkal kombinálva a NDPI részeként jól használható rizikóstratifikációra MKI meghatározása nélkül is. A klasszifikációs pontosság biztató, a modell további validálását tervezzük.



